Кашни çулах нарăс уйăхĕн пуçламăшĕнче «Чĕвĕлти чĕкеç» конкурс пулса иртет. Кăçал ку конкурс нарăс уйăхĕн 8 - 11-мĕш кунĕсенче пулса иртрĕ. Ку вăйă чĕлхе пĕлĕвĕпе интересленекен ачасен пултарулăхне уçса пама пулăшать, чĕлхе ăслăлăхĕ патнелле туртăнма хистет.
Конкурса Патăрьелĕнчи 1-мĕш вăтам шкулти 2 – 8 классенче вĕренекенсенчен 50 яхăн ача хутшăнчĕ. Кăçалхи конкурсăн çĕнĕлĕхĕ - ачасем ыйтусем çине килте те хуравлама пултарчĕç. Уйăрнă 3 кун хушшинче вăтăр ыйту çине хуравламалла пулчĕ. Вăйăра чăваш чĕлхипе, литературипе, халăх историйĕпе, культурипе, сăмахлахĕпе çыхăннă ыйтусем çине хуравлама çăмăлах пулмарĕ. Конкурса хутшăнса вĕренекенсем хăйсен пĕлĕвне, ăсталăхне, пултарулăхне тĕрĕслерĕç.